## El Consell col·labora amb Sagunt per a potenciar accions de màrqueting, promoció i producte turístic

*** Turisme Comunitat Valenciana destina 120.000 euros a través d’un conveni amb l’Ajuntament de la localitat**

El Consell ha autoritzat la subscripció del conveni de col·laboració entre Turisme Comunitat Valenciana i l’Ajuntament de Sagunt per a potenciar accions de màrqueting, promoció i producte turístic a la ciutat durant 2024.

Mitjançant este acord, Turisme Comunitat Valenciana destina 120.000 euros perquè l’Ajuntament de Sagunt duga a terme diverses actuacions d’impuls dels productes turístics i promoció turística de la localitat.

En concret, a través d’este acord, el consistori saguntí desenvoluparà la promoció de productes turístics com ara esdeveniments esportius, les festes i la gastronomia del municipi.

A més, es du a terme la promoció de la Film Office de Sagunt, un espai que gestiona des de 2017 les gravacions i produccions a la ciutat que posteriorment actuen com a aparador per a la seua promoció.

Altres accions que arreplega el conveni són l’assistència a fires nacionals per a promocionar la ciutat de Sagunt; les visites guiades; la col·laboració en l’organització d’actuacions escèniques o musicals, com el festival Percumon i Crepuscle, o campanyes de publicitat, bé dirigides als qui busquen informació cultural en xarxes socials, bé en ràdio o premsa escrita, per a reforçar la promoció de llocs com les rutes d’Art Urbà o la del Greal.

Fecha: 28/06/2024